શ્રીહરિની કૃપાથી યોગાભ્યાસ વિના તેમને સમાધિ થતી. અને ભૂત-ભવિષ્ય અને વર્તમાન કાળમાં કરેલા પોતાના ચરિત્રોનું જ્ઞાન શ્રીહરિએ તેમને આપ્યું અને હું મૈત્રેયઋષિ છું.એવું પૂર્વ જન્મનું જ્ઞાન પણ તેમને થયું. મહાપૂજામાં શતાનંદ સ્વામીને ધર્મશાસ્ત્ર ધારણ કરનાર એમ કહીને સંબોધ્યા છે. પછી તેઓ શ્રીહરિ સાથે ગઢપુર આવ્યાને ત્યાં રહીને તેમણે ‘‘સત્સંગિ જીવન’’ ‘‘સર્વમંગલ સ્તોત્ર’’, ‘‘જનમંગલસ્તોત્ર’’ આદિક ગ્રન્થો રચ્યા છે. શતાનંદ મુનિએ આ પ્રમાણે ગ્રંથોની રચના કરીને શ્રીહરિની તથા સંપ્રદાયની અમૂલ્ય સેવા કરી છે. શતાનંદ મુનિએ પોતે રચેલું ‘‘સત્સંગિજીવન’’ શાસ્ત્ર સુવ્રતમુનિ (સ્વરૂપાનંદ સ્વામી) વગેરે કેટલાંક પોતાના શિષ્યોને ભણાવ્યું. સુવ્રતમુનિએ તેનું શ્રવણ પ્રતાપ સિંહરાજાને કરાવ્યું હતું.